## L’oficina d’informació de la Conselleria d’Educació ha atés 17.045 consultes de gener a juliol

*** L’escolarització sobrevinguda i els cicles formatius de Formació Professional i les pràctiques de l’FP Dual són algunes de les temàtiques de consulta més recurrents**

L’oficina d’informació de la Conselleria d’Educació, Cultura, Universitats i Ocupació ha atés un total de 17.045 consultes entre gener i juliol d’enguany.

Este centre d’informació atén consultes a través de tres vies: telemàtica, presencial i telefònica. La via telefònica ha sigut la més utilitzada, amb 10.083 consultes, seguida per la telemàtica, amb 3.790 consultes plantejades a través del [formulari de consultes](https://ceice.gva.es/va/formulario-consultas) de la pàgina web de la Conselleria, i, finalment, l’atenció presencial, que n’ha rebudes 3.172.

Quant al perfil de les persones que utilitzen els servicis d’este centre d’informació, encapçalen la llista, amb 5.313 consultes, les mares i els pares d’alumnes, seguits per l’alumnat, amb 4.187, i el professorat, amb 2.750.

La resta de les consultes procedixen tant de diferents col·lectius i entitats com de la ciutadania en general, i solen estar relacionades amb les qualificacions professionals; ensenyança del valencià; idiomes estrangers; tràmits per a obtindre certificats electrònics; esports o infraestructures, entre altres qüestions.

La majoria de les persones usuàries del centre d’informació de la Conselleria d’Educació utilitzen el castellà com a llengua preferent en les seues consultes. Concretament, 13.609 consultes han sigut realitzades en castellà enfront de 3.436, que han sigut formulades en valencià.

Quant a la temàtica de les consultes, una de les qüestions que més interés desperta, especialment entre mares i pares, és el de l’admissió escolar. En este sentit, de gener a juliol es van registrar un total de 2.802 consultes.

Dins d’este apartat és significatiu el nombre de consultes relacionades amb l’escolarització sobrevinguda, que sol ser un tema recurrent entre persones procedents d’altres països.

**Formació Professional**

Per part seua, els estudiants solen interessar-se pels cicles formatius de Formació Professional i les pràctiques de l’FP Dual. Enguany, les persones usuàries s’han interessat bastant pels cicles relacionats amb la família professional de sanitat, com són el de grau mitjà de tècnic en Cures Auxiliars d’Infermeria i el de tècnic d’Emergències Sanitàries.

Així mateix, dins de la família professional de Seguretat i Medi Ambient, els cicles de grau mitjà de tècnic d’Emergències i Protecció Civil i tècnic de Seguretat han suscitat nombroses consultes, igual que els cicles professionals emmarcats en les famílies professionals d’activitats físiques i esportives, informàtica i comunicacions i servicis socioculturals i a la Comunitat.

Quant al professorat, este col·lectiu s’interessa sobretot per temes relacionats amb recursos humans, com ara permisos i llicències, compatibilitats o nòmines i també amb qüestions sobre oposicions i borses de treball.

Fecha: 07/09/2024